### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

[adresse] skal være mangfoldigt og socialt bæredygtigt. SF ønsker at give mere plads til nye og måske uventede løsninger i byudviklingen ved at åbne op for flere byggefællesskaber i kommunen. Et byggefællesskab kan beskrives som et beboerdrevet boligprojekt drevet af en gruppe personer, der ønsker at opføre et byggeri. Et byggefællesskab står for et boligprojekt, hvor de fremtidige beboere selv indtager bygherrerollen og realiserer deres boligdrømme i dialog med professionelle. [adresse] formål er ikke at lave forretning, men at få indflydelse på egen bolig og mest muligt byggeri for pengene til deres drøm.

De beboerdrevne boligprojekter kan være med til at styrke bykvaliteten i nye bydele, sikre social mangfoldighed og tiltrække særligt engagerede borgere til vores kommune. Formålet med flere byggefællesskaber i [adresse] er at opnå variation boligtyper, boformer og prisniveauer rundt omkring i kommunen. Med byggefællesskaber opnås mulighed for, at slutresultaterne bliver langt mere spændende, fordi engagementet i fællesskaberne er med til at skabe nye rammer for, hvordan man kan bo. Byggefællesskaber giver de involverede mulighed for stor indflydelse på byggeriets udformning og på at understøtte stærke fællesskaber, der kan skabes ved fælles faciliteter og aktiviteter.

Borgerdrevne boligprojekter kræver i høj grad opmærksomhed og opbakning fra kommunen i byplanlægningen og -udviklingen. Kommunen er således en vigtig medspiller for at sådanne projekter kan realiseres.

Udover at understøtte projekter, hvor de kommende beboere selv står for byggeprocessen, ønsker SF generelt at kommunen bliver bedre til at understøtte oprettelsen af bofællesskaber. En række kommuner har afsat dedikerede ressourcer, der stiller viden og ekspertise til rådighed, for at tiltrække flere bofællesskaber. Se fx https://bofaellesskab.dk/viden/kommuner

SF foreslår:

- At Magistratsafdelingen for Teknik og Miljø muliggør, at arealer i udvalgte lokalplaner udbydes som små grundstykker for at skabe variation og plads til mindre initiativer og byggefællesskaber.

- At [adresse] tilbyder rådgivning og vejledning for personer, der ønsker at danne et byggefællesskab fx om jura og økonomi. [adresse] kan søge inspiration hos bl.a. Roskilde Kommune, der har erfaring både med lokalplanlægning, særlige hensyn i udbudsprocessen og rådgivning af borgerne. Rådgivningen skal fx sikre, at foreningsstruktur, ejerformer og finansiering af projekterne kommer på plads så tidligt som muligt i forløbet, så byggefællesskaberne kan opnå at føre deres drøm ud i livet.

- At [adresse] på linje med andre kommuner stiller viden og ekspertise til rådighed, for borgere og boligforeninger, der ønsker at oprette bofællesskaber.

Stillet af SF’s Byrådsgruppe

Brian Danielsen, Randi Christensen, Kirsten Søndergaard og Jano Schultz.